Міхаіл Баярын: Справа ў тым, што нацыі суіснуюць у свеце зусім не мірна. Ім хапае месца, пакуль яны існуюць у свеце ідэяў. Як толькі даходзіць справа да ажыццяўлення гэтых ідэяў, то матэрыяла на ўсіх не хапае. Уласна, ідэі ўвасабляюцца ў пэўнай гліне: ідэя гаршчка павінна быць вылеплена з пэўнага рэчыва. Культура пачынаецца з вялікай ідэі. Першасэнс нацыі стварае культуру, а культура стварае народ. Менавіта культура стварае народ, а не народ культуру, з майго гледзішча. А ўжо затым пачынаецца змаганне за людзей. Само па сабе нарадзіцца чалавекам – гэта яшчэ не быць часткай нацыі і культуры. Трэба яшчэ прайсці пэўную ініцыяцыю ў культуру.